Лъэужь нэху
Къэбэрдей-Балъкъэр Республикэм егъэджэныгъэ IэнатIэм зыщегъэужьыным хэлъхьэныгъэ ин хуэзыщIа, педагогикэ щIэныгъэхэм я кандидат, КъБАССР-м щIыхь зиIэ и егъэджакIуэ, ЩIэныгъэхэмкIэ Дунейпсо Адыгэ Академием и академик Темрокъуэ Индырбий Хьэжумар и къуэр ящыщщ щIэблэм щIэныгъэ нэс егъэгъуэтыным зи зэфIэкI къыщызыгъэлъэгъуахэм, лъэужь нэху къыщызыгъэнахэм.
ЕгъэджакIуэ нэсыр, щIэныгъэлI щыпкъэр апхуэдэуи лIыгъэрэ хахуагъэрэ къигъэлъагъуэу хэтащ Хэку зауэшхуэм, абы щыхьэт техъуэ зауэ дамыгъэри хэлъу Хэкум къигъэзэжащ. 115-нэ шу дивизэм хэтащ Индырбий икIи а шуудзэм и тхыдэм теухуауэ щIэныгъэшхуэ бгъэдэлъащ. Егъэджэныгъэ IэнатIэм зезыгъэужь жэрдэмыщIэхэр зи куэду лэжьа егъэджакIуэ Iэзэм, методист IэкIуэлъакIуэм, щIэныгъэлI цIэрыIуэм и къэхутэныгъэр сэбэпышхуэ хъуащ ди республикэм математикэ щIэныгъэм зыщиужьынымкIэ.
Псэужамэ, Темрокъуэр жэпуэгъуэм и 11-м илъэси 100 ирикъунут. Хэкупсэ нэсым, егъэджакIуэ Iэзэм, зауэлI хахуэм, щIэныгъэлI щыпкъэм теухуа тхыгъэ ди газетым и къыдэкIыгъуэхэм ящыщ зым мыгувэу тетынущ.
ЖЫЛАСЭ Маритэ.
